IN iBLOED: 'n GOEIE DAG VIR 'n SLAG – Innibos
tekeninge en etse deur Johan Stegmann
Kuns-oase by Nelspruit Laerskool
26 – 30 Junie 2019
Opening: Dinsdag 25 Junie 18:00
Johan Stegmann is nie die spreekwoordelike "angry young man" wat spykers in die doodskiste van volksidentiteit kap nie. Op 30 is hy nie net woke nie, maar het hy ook 'n besonnenheid aan hom wat gestalte kry in lakonieke klein verbeeldings van taferele uit die geskiedenis. Van die houtskooltekeninge is kwalik groter as 5 x 5 cm.
"Dinge is nie altyd swart of wit nie," sê hy met verwysing na sy uitstalling 'n Goeie dag vir 'n slag – A Blood River / Ncome Monument, en 'n mens hoor in die uitstallingtitel reeds iets van die grys wêreld wat saamhang (metafories gesproke) met die posisie wat jy inneem langs die rivier – aan die Bloedrivier-kant of die Ncome-kant.
In die nadraai waar gewaande sekerhede ons beland het, verken Stegmann met gesonde gebrek aan ontsag die standaard-opvattings van teenoorgesteldes in sy tekeninge en etse.
Benewens visuele kunstenaar is Stegmann 'n meganiese ingenieur wat sy brood verdien in Johannesburg. Hy het op Tukkies geswot en sy blootstelling aan die kunswêreld sluit onder meer in sy werk as assistent in die ateljees van Louis Olivier, William Kentridge en die Workhouse-bronsgietery in Johannesburg.
Johan Stegmann is op Vrydag 28 Junie om 11:00 by die Kuns-oase, Nelspruit Laerskool, in gesprek met Johan Myburg oor dié uitstalling. Toegang is gratis.